Ásmundur Einar Daðason mennta- og barnamálaráðherra segir að tryggja þurfi stuðning við skóla landsins um viðbragðsáætlanir þegar kynferðisofbeldismál eða önnur ofbeldismál koma upp. Nauðsynlegt sé að skerpa línur um hvernig taka eigi á slíku innan skólakerfisins.
Grunur leikur á að nemandi í Fjölbrautaskóla Suðurlands hafi brotið kynferðislega á samnemanda sínum innan veggja skólans í llðinni viku. Nemendur hafa gagnrýnt viðbrögð skólans. Skólastjórinn segir ungmennum ekki vísað úr skóla nema óyggjandi sannanir liggi fyrir. Lögreglurannsókn stendur yfir.
Gögn á borð við skýrslu starfshóps um eflingu kynfræðslu í grunn- og framhaldsskólum liggja fyrir, að sögn Ásmundar Einars Daðasonar mennta- og barnamálaráðherra. Í kjölfarið hafi ráðuneytið bent skólum á mikilvægi þess að setja upp viðbragðsáætlanir innan skólanna.
Málin eru gríðarlega ólík Þau eru eiginlega jafn ólík og þau eru mörg. Aðstæður skólanna eru ólíkar. Þetta eru ekki alltaf kynferðisofbeldismál sem koma upp heldur líka bara hefðbundin ofbeldismál. Hvar eigum við að draga línurnar í því. Með hvaða hætti eigum við að gera þetta og það er sú vinna sem að við ætlum að fara af festu inn í núna í framhaldi af þeirri skýrslu sem að kom út og þeim samskiptum sem hafa verið við skólana sem hafa verið hvattir til að setja slíkar viðbragðsáætlanir upp er hvernig getum við gert þetta af meiri festu. Og við munum nú á næstunni funda með ýmsum aðilum, til dæmis þeim sem unnu þessa skýrslu. Fá ráðgjöf um það hvernig við getum tekið næstu skref með skólunum. Þannig að jú, ég held að það þurfi skýrari línur og við þurfum i rauninni samtal um hvernig þær eiga að vera og það ætlum við okkur að gera.
Mennta- og barnamálaráðherra segir að skerpa þurfi á viðbragðsáætlunum í kynferðisofbeldis- og ofbeldismálum í skólum landsins. Málin séu jafn ólík og þau séu mörg.